
Saare kinnistu ning lähiala 
detailplaneeringu esitamine kooskõlastamiseks

Lugupeetud Transpordiameti esindaja

Maardu Linnavalitsus algatas Saare kinnistu ning lähiala detailplaneeringu (edaspidi detailplaneering) 05.09.2017 korraldusega nr 594. Detailplaneeringu koostamise eesmärk on ehitusõiguse määramine äri/tootmishoonete püstitamiseks ning üldiste maakasutustingimuste määramine, heakorrastuse, haljastuse, juurdepääsude, parkimise ja tehnovõrkudega varustamise põhimõtteline lahendamine. Planeeringuala suurus on ligikaudu 2,4 ha.
Planeeringulahendus näeb ette ühele äri- ja tootmismaa krundile ehitusõiguse määramist kuni kolmele hoonele maksimaalse kõrgusega 18 meetrit, ehitisealuse pinnaga kuni 14 440 m2. Juurdepääs planeeringualale on 1159 Põhjaranna tee kinnistult (katastritunnus 44601:001:0538). Päästeotstarbeline lisajuurdepääs on planeeritud riigiomandis olevalt 94 Muuga sadama tee L2 kinnistult (katastritunnus 44603:002:0226).
Planeeringu elluviimine on kavandatud kahes etapis. Esimeses etapis võetakse planeeringuala ajutiselt kasutusele puidu vaheladustusplatsina, samal ajal valmistades ette teises etapis kavandatud lõpliku planeeringulahenduse elluviimist.
Ajutisel puidu vaheladustusplatsil toimub puitmaterjali vastuvõtt ja kaalumine, selle ajutine ladustamine ning purustamine otse veokitele. 
Planeeringualale kavandatud sademevee viibetiigi eesmärk on kinni püüda sademeveega platsilt kanduvad puidutükid ning võimaldada tiiki kogunenud vee kasutamist puitmaterjali niisutamiseks. Sademeveelahendus, sealhulgas viibetiik, on kavandatud mõlema etapi jaoks ühtse lahendusena, mis võimaldab sademeveesüsteemi paindlikult kasutada, arvestades planeeringualal nii esimeses kui ka teises etapis kavandatud tegevusi.
Detailplaneeringu koostamise eesmärk on kooskõlas Maardu Linnavolikogu 31.01.2023 otsusega nr 42 kehtestatud Maardu linna üldplaneeringuga, mille kohaselt on planeeritava maa juhtotstarbeks äri- ja tootmise maa-ala (ÄT).
Planeerimisseaduse § 133 lg 1 kohaselt esitatakse detailplaneering kooskõlastamiseks valitsusasutustele, kelle valitsemisalas olevaid küsimusi detailplaneering käsitleb. Vabariigi Valitsuse 17.12.2015 määruse nr 133 „Planeeringute koostamisel koostöö tegemise kord ja planeeringute kooskõlastamise alused“ § 3 p 14 kohaselt tuleb planeering kooskõlastada Transpordiametiga, kui planeeringuala külgneb riigiteega või kui planeering hõlmab tegevusi riigitee kaitsevööndis. 
Eelnevat arvesse võttes palume anda kooskõlastus Saare kinnistu ning lähiala detailplaneeringule. 

